**ИРГЭНИЙ ЭРҮҮЛ МЭНДИЙН ДААТГАЛЫН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛ БОЛОН ИРГЭНИЙ ЭРҮҮЛ МЭНДИЙН ДААТГАЛЫН ТУХАЙ ХУУЛЬ ХҮЧИНГҮЙ БОЛСОНД ТООЦОХ ТУХАЙ ХУУЛИЙН ТӨСЛИЙН ХЭЛЭЛЦЭХ ЭСЭХ ТАЛААРХ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ САНАЛ, ДҮГНЭЛТ**

2011 оны 11 дүгээр Улаанбаатар хот

сарын 02-ны өдөр

**Илтгэгч нь: Улсын Их Хурлын гишүүн Х.Бадамсүрэн**

Улсын Их Хурлын дарга, эрхэм гишүүд ээ,

Улсын Их Хурлын гишүүн С.Эрдэнэ, Г.Баярсайхан, Д.Ганхуяг, З.Энхболд нарын 2011 оны 7 дугаар сарын 09-ний өдөр Улсын Их Хуралд өргөн мэдүүлсэн Иргэний эрүүл мэндийн даатгалын тухай хуулийн шинэчилсэн найруулгын төсөл болон Иргэний эрүүл мэндийн даатгалын тухай хууль хүчингүй болсонд тооцох тухай хуулийн төслийн хэлэлцэх эсэх асуудлыг тус Байнгын хороо 2011 оны 11 дүгээр сарын 02-ны өдрийн хуралдаанаараа хэлэлцлээ.

Хуулийн төсөлд эрүүл мэндийн даатгалын шимтгэлийг төр хариуцах иргэдийн хамрах хүрээг нарийвчлан тодорхойлж зорилтот бүлэгт чиглүүлэх мөн даатгуулагчийн эрх үүрэг, даатгалын байгууллагаас тусламж, үйлчилгээ үзүүлэгчийг сонгох нөхцөл боломжийг бүрдүүлэх, даатгуулагчид үзүүлэх эрүүл мэндийн даатгалын тусламж, үйлчилгээний багцыг шинэчлэн тодорхойлох, эрүүл мэндийн даатгалын байгууллагын бие даасан тогтолцоо, үйл ажиллагааны эрх зүйн үндсийг тогтоох, байцаагчийн эрх үүрэг, хариуцлага, нийгмийн баталгаа, эрүүл мэндийн байгууллагын эрх үүргийг тогтоохтой холбогдсон эрх зүйн харилцааг зохицуулах асуудлыг тусган боловсруулжээ.

Тус Байнгын хорооны хуралдаанд оролцсон гишүүд дээрх хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг хуралдаанд оролцсон Улсын Их Хурлын гишүүдийн олонхи нь дэмжлээ.

Улсын Их Хурлын эрхэм гишүүд ээ,

Иргэний эрүүл мэндийн даатгалын тухай хуулийн шинэчилсэн найруулгын төсөл болон Иргэний эрүүл мэндийн даатгалын тухай хууль хүчингүй болсонд тооцох тухай хуулийн төслүүдийн хэлэлцэх эсэх асуудлын талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**НИЙГМИЙН БОДЛОГО, БОЛОВСРОЛ,**

**СОЁЛ, ШИНЖЛЭХ УХААНЫ БАЙНГЫН**

**ХОРООНЫ ДАРГА Д. ОЧИРБАТ**